Kies slim: Speelding of spaargeld?Foto ter illustrasie. (Foto: iStock) Ondanks die uitdagende ekonomiese klimaat en al groter druk op verbruikers om hul sente om te draai, is Suid-Afrikaners nie bekend vir hul verantwoordelike spaarvermoë of ŉ ingebore beleggingskultuur nie. Dit is egter ouers se verantwoordelikheid om hul kinders, te midde van ŉ kultuur van spandeer, spandeer, spandeer, asook kitsbevrediging, te leer om te spaar. Baie ouers weet egter nie waar om te begin nie. Om dié rede het Franc, ŉ bekroonde slimfoontoepassing (app) wat Suid-Afrikaners help om te spaar, belê en meer oor beleggings te leer, kinderrekeninge ontwikkel wat ouers aan hul eie rekening kan koppel. Hoewel dit slegs ŉ paar sekondes neem om ŉ kinderprofiel te skep wat aan die ouer se rekening gekoppel is, kan dié eerste spaartree later van ongelooflike waarde wees. ŉ Mens kan selfs dié rekening vir ŉ spesifieke tyd “sluit” om enige voortydige en onnodige onttrekkings te keer. Volgens dr. Thomas Brennan, stigter en uitvoerende hoof van Franc, is Kersfees ŉ uitstekende tyd om ŉ betekenisvolle geskenk te gee. “In plaas van nóg ŉ speelding wat gou in ŉ laai of onderin ŉ kas beland, gee die geskenk van saamgestelde rente deur vroeg te begin spaar en geld vir jou kinders te belê. Dit geld nie net vir Kersfees nie. Wanneer jou kind se verjaarsdag aanbreek en oumas en oupas wil weet wat om vir die kleinding te koop, laat hulle eerder geld in die kind se Franc-beursie betaal. Dr. Thomas Brennan, stigter en uitvoerende hoof van Franc. (Foto: verskaf) “Jy kan in jou kind se rekening belê deur middel van ŉ aftrekorder, ŉ eenmalige deposito per elektroniese oorplasing (EFT) doen of geld direk van jou Franc-rekening af oorplaas. Laat jou kind die voordele van langtermynbesparing sien deur vir hom of haar ŉ beleggingsrekening oop te maak.” Volgens Brennan skrik beleggingsprodukte verbruikers dikwels af omdat dit so ingewikkeld is. “Franc het dié kompleksiteit tot die minimum beperk deur die beleggingskeuse tot slegs twee fondse te beperk, naamlik die Allan Gray-geldmarkfonds (kontant) en die Satrix 40 ETF (aandele). “Die Allan Gray-geldmarkfonds wat op die Franc-toepassing beskikbaar is, het oor die afgelope 12 maande ŉ opbrengs van meer as 5% opgelewer. Die Satrix 40 ETF het op sy beurt die afgelope drie jaar met gemiddeld 10% per jaar gegroei, en met gemiddeld 9,2% per jaar oor die afgelope 10 jaar.” Daar is geen minimum beleggingsbedrae nie en jy kan jou geld enige tyd sonder boetes onttrek. Die fooie is laag en deursigtig. Dit is boonop maklik om te sien (en vir jou kind te wys!) hoe die belegging op die app vaar. Brennan meen talle mense is boonop geneig om hul jaarlikse bonus blitsig te blaas. “As jy gelukkig genoeg is om vanjaar ŉ bonus te kry, kan Franc ook gebruik word om vir verskillende doelwitte soos jou kind se opvoeding, gesinsvakansies of vir jou kind se eerste motor te spaar. Deur Franc-gekoppelde rekeninge kan jy selfs ŉ oppasser, huishulp of tuinwerker byvoeg en ook vir húlle ŉ spaarrekening van die grond af kry. “Franc bied voorts verstaanbare en eenvoudige opvoedkundige inhoud sodat jy jou finansiële kennis kan verbeter. Diegene wat die internet bo ŉ toepassing verkies, sal binnekort direk vanaf ŉ Franc-webportaal kan belê,” sê Brennan.